પાકિસ્તાન ચીનના ડ્રેગનના જોરે ત્રાસવાદની પૂંછડી પટપટાવી રહ્યું છે. લશ્કરના પીઠબળથી વડા પ્રધાનપદે બિરાજમાન ઈમરાન ખાન માટે પણ ત્રાસવાદ માથાનો દુખાવો સાબિત થવાનો એ હકીકત છે. ભારત પાકિસ્તાનને અગાઉ કેટલીયવાર મુંબઈ એટેકના કેસની પુન: તપાસ શરૂ કરવાની અને માસ્ટર માઈન્ડની સામે કડક હાથે કામ લેવાની વિનંતી કરી છે. રાજદ્વારી સ્તરે બધું જ થઈ ચૂક્યું છે અને થઈ રહ્યું છે. જોકે નવાઇની વાત એ છે કે આટઆટલાં વાતોનાં વડાં છતાં કશું નક્કર થતું નથી. સઇદનો જ દાખલો લઇએ તો એની સામે પગલાં લેવાની પૂરેપૂરી તૈયાર થઇ જાય છે પણ યુનોની સલામતી સમિતિ જેવા રાષ્ટ્રીય મંચ પર ચીન આડું ફાટે છે અને ભારતની તમામ ગણતરીઓ ઊંધી વાળી દે છે.